G. Gál, poslanec: (2003-09-22):
Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 141/1961 Zb., podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením zo 4. júla 2003 č. 393 pridelila vládny návrh zákona, ktorým sa mení a dopĺňa zákon č. 141/1961 Zb. v znení neskorších predpisov, zmeny a doplnenie niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre ľudské práva, národnosti a postavenie žien. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Vládny návrh zákona, ktorým sa mení a dopĺňa zákon č. 141/1961 Zb. o trestnom konaní súdnom v znení neskorších predpisov, odporúčali Národnej rade Slovenskej republiky schváliť Ústavnoprávny výbor Národnej rady Slovenskej republiky uznesením č. 211 z 2. septembra 2003, Výbor Národnej rady Slovenskej republiky pre obranu a bezpečnosť uznesením č. 100 z 28. augusta 2003, Výbor Národnej rady Slovenskej republiky pre ľudské práva, národnosti a postavenie žien uznesením z 2. septembra 2003. Výbor Národnej rady Slovenskej republiky pre financie, rozpočet a menu neprijal uznesenie, nakoľko návrh uznesenia odporúča Národnej rade vládny návrh zákona schváliť, nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky o rokovacom poriadku v spojení s článkom § 84 ods. 2 Ústavy Slovenskej republiky. V uznesení výborov Národnej rady Slovenskej republiky pod bodom III tejto správy prijali tieto pozmeňujúce návrhy, nebudem ich čítať, každý poslanec dostal spoločnú správu. Gestorský výbor odporúča hlasovať spoločne o všetkých bodoch a schváliť ich. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 141/1961 Zb. o trestnom konaní súdnom v znení neskorších predpisov, o zmene a doplnení niektorých zákonov v uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona Národnej rady Slovenskej republiky o rokovacom poriadku v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 141/1961 Zb. o trestnom konaní súdnom v znení neskorších predpisov, a o zmene a doplnení niektorých zákonov schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 141/1961 Zb. o trestnom konaní súdnom v znení neskorších predpisov a o zmene a doplnení niektorých zákonov vo výboroch Národnej rady Slovenskej republiky v druhom čítaní bola schválená uznesením Ústavnoprávneho výboru Národnej rady Slovenskej republiky z 8. septembra 2003, č. 218. Pani predsedajúca, prosím, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu k tomuto bodu programu. Písomne sa neprihlásil nikto do rozpravy. Otváram možnosť ústne sa hlásiť do rozpravy. Uzatváram možnosť hlásiť sa ústne do rozpravy. Pán poslanec Miklušičák. Nech sa páči. J. Miklušičák, poslanec: Vážená pani predsedajúca, vážený pán minister, pán generálny prokurátor, kolegyne, kolegovia, dovoľte mi, aby som predniesol k prerokovanému vládnemu návrhu zákona, ktorým sa mení a dopĺňa zákon č. 141/1961 Zb. o trestnom konaní súdnom v znení neskorších predpisov, a o zmene a doplnení niektorých zákonov tieto pozmeňujúce návrhy. 1) V čl. 1 bod 54 sa upraví takto: § 266 ods. 1 znie: Proti právoplatnému rozhodnutiu súdu, prokurátora alebo vyšetrovateľa, ktorým bol porušený zákon, ako i proti právoplatnému rozhodnutiu súdu, prokurátora alebo vyšetrovateľa, ktoré bolo urobené na podklade chybného postupu konania, podá na podnet minister spravodlivosti na Najvyššom súde sťažnosť pre porušenie zákona. Porušením zákona alebo chybným postupom konania sa rozumie podstatné pochybenie, ktoré mohlo ovplyvniť rozhodnutie vo veci. 2) V čl. 1 sa za bod 54 vkladajú nové body 55 až 58, ktoré znejú: Bod 55. V § 266 ods. 6 sa slová „generálny prokurátor alebo minister spravodlivosti“ nahrádzajú slovami „minister spravodlivosti“. Bod 56. V § 272 sa vypúšťajú slová „generálny prokurátor alebo“. Bod 57. V § 275 ods. 4 sa slová „generálny prokurátor alebo minister spravodlivosti môžu“ nahrádzajú slovami: „minister spravodlivosti môže“ a bod 58, v § 276 sa vypúšťajú slová „generálny prokurátor alebo“. Odôvodnenie. Za účelom zabezpečenia zásady rovnosti zbraní v trestnom konaní, t. j. zaručenie rovnosti strán trestného konania navrhujem, aby sťažnosť pre porušenie zákona mohol v trestnom konaní na Najvyšší súd podať iba minister spravodlivosti. Keďže tento mimoriadny opravný prostriedok nie je oprávnený podať podľa platnej právnej úpravy obvinený, navrhujeme, aby sa to neumožnilo ani druhej strane v trestnom konaní, t.j. prokurátorovi. O všetkých týchto bodoch žiadam hlasovať spoločne. A druhý pozmeňujúci návrh k vládnemu návrhu zákona v čl. II sa za bod 7 vkladá bod 8, ktorý znie: V § 167 ods. 1 a v § 168 ods. 1 sa za slová „falšovania a pozmeňovania peňazí, § 140“ vkladajú slová „prijímania úplatku a inej nenáležitej výhody (§ 160, 160a, 160b a 160c), podplácania (§ 161, 161a, 161b a 161c) a nepriamej korupcie (§ 162). Odôvodnenie. V súvislosti s prijímaním legislatívnych konaní v opatrení v boji proti korupcii sa navrhuje, aby bolo trestným aj konanie, ktorým sa neprekazí alebo neoznámi spáchanie niektorého z korupčných trestných činov. Ďakujem za pozornosť. Z. Martináková, podpredsedníčka NR SR: Uzatváram rozpravu k tomuto bodu programu. Pán minister, chcete sa k rozprave vyjadriť? Pán spravodajca? Prerušujem rokovanie o tomto bode programu. Budeme pokračovať vládnym návrhom zákona o zriadení Špeciálneho súdu a o zmene a doplnení niektorých zákonov. Vládny návrh zákona ste pred prvým čítaním dostali ako tlač 263, spoločnú správu máte ako tlač 263a. Prosím pána podpredsedu vlády a ministra spravodlivosti Daniela Lipšica, aby vládny návrh zákona o zriadení Špeciálneho súdu v snemovni odôvodnil.